ไฟแนนซ์ทูเดย์
...เสียรังวัดไปพอประมาณ เมื่อ กิตติรัตน์ ณ ระนอง รองนายกฯ และ รมว.คลัง คิดดังไปนิดว่า คิดไล่ผู้ว่าแบงก์ชาติออกจากตำแหน่งทุกวันเพราะไม่ยอมลดดอกเบี้ยนโยบาย เลยโดนรุมสกรัมจากฝ่ายค้านและชาวโซเชียลเน็ตเวิร์กเรื่องการแทรกแซงแบงก์ชาติ
22 เม.ย. 2556

...เสียรังวัดไปพอประมาณ เมื่อ กิตติรัตน์ ณ ระนอง รองนายกฯ และ รมว.คลัง คิดดังไปนิดว่า คิดไล่ผู้ว่าแบงก์ชาติออกจากตำแหน่งทุกวันเพราะไม่ยอมลดดอกเบี้ยนโยบาย เลยโดนรุมสกรัมจากฝ่ายค้านและชาวโซเชียลเน็ตเวิร์กเรื่องการแทรกแซงแบงก์ชาติ
...แม้กิตติรัตน์จะออกมาปฏิเสธว่าแค่คิด แต่ไม่ได้ทำ เพราะแบงก์ชาติเป็นองค์กรอิสระ แต่ก็ทำให้เสียภาพลักษณ์ขุนคลังไปบ้าง
...ข้าง ดร.ประสาร ไตรรัตน์วรกุล ผู้ว่าแบงก์ชาติ ใช้วิธีสงบสยบความเคลื่อนไหว ช.ชดา ว่าตั้งหน้าตั้งตาทำงานดีกว่า ผลงานจะบอกเองว่าแบงก์ชาติคิดถูกหรือผิดในเรื่องนี้
แต่ปมจะปลดผู้ว่าแบงก์ชาตินั้น มีมาตลอดเวลาเมื่อมีรัฐบาลมาจากพรรคไทยรักไทย พลังประชาชน หรือเพื่อไทย เพราะแนวคิดของแบงก์ชาติเน้นเสถียรภาพไม่เน้นการเติบโต แต่นโยบายรัฐบาลสวนทางกัน จึงไม่มีทางทำงานกันได้ราบรื่น
...หากให้แฟร์กับทุกฝ่ายก็ขอบอกว่า แบงก์ชาติเองก็ควรจะต้องทบทวนการดำเนินงานเหมือนกันว่ามีข้อบกพร่องอะไรบ้างหรือไม่ เรื่องดอกเบี้ยนั้นไม่ใช่เรื่องใหญ่ แต่เรื่องไม่ทำอะไรหรือปล่อยให้สถานการณ์สุกงอมก่อนจะเข้าไปทำอะไร บางครั้งอาจจะสายเกินไป
...เรื่องการจัดการเพื่อเตรียมลดดอกเบี้ยนั้น แบงก์ชาติควรจะต้องทำเป็นระยะก่อนหน้านี้แล้ว เพราะรู้ว่าในที่สุดแล้วก็จะต้องลดดอกเบี้ย บรรเทาความร้อนแรงของเงินทุนไหลเข้า การจะคุมไม่ให้เงินไหลไปเก็งกำไรตลาดหุ้น หรืออสังหาริมทรัพย์นั้น ต้องทำก่อนลดดอกเบี้ย
แต่เรื่องนี้ก็พูดง่าย แต่ทำยาก เพราะหากแบงก์ชาติเข้าไปจัดการคุมการซื้ออสังหาริมทรัพย์เพื่อเก็งกำไร หรือไปใช้มาตรการอะไรที่กระทบตลาดหุ้น ก็คงจะโดนตำหนิอีก เพราะแผลยังไม่เปิด แมลงเม่ากำลังร่าเริงกับดัชนีหุ้นที่พุ่งเอา...พุ่งเอา ถึงกับถอนเงินออมหรือกู้หนี้ยืมสินไปเล่นหุ้น แต่ตอนนี้เมื่อตลาดหุ้นปรับลดลง ก็เห็นแล้วว่าฟองสบู่เป็นยังไง 
ส่วนผู้ประกอบการอสังหาริมทรัพย์เป็นผู้บริจาครายใหญ่ให้พรรคการเมืองไปทำให้ธุรกิจเขาเดือดร้อนก็โดนอีก
...ไม่มีอะไรสายเกินไป คาดว่าการประชุม กนง.ในปลายเดือนหน้าจะเห็นการลดดอกเบี้ยนโยบายลงแน่นอน ไม่ใช่เพราะกลัวการเมือง แต่เพราะค่าเงินบาทแข็งค่าทำสถิติทุกวันจนก่อปัญหาต่อเศรษฐกิจ ไม่ลดดอกเบี้ยคงไม่ได้แล้ว